# rādhā-kuṇḍotpatti-varṇanam

### śrī-viśvanātha-cakravarti-ṭhakkureṇa viracitam

(bhāgavata-purāṇasya daśama-skandhe ṣaṭtriṁśe’dhyāye pañcadaśa-ślokasya ṭīkāyām saṁniviṣṭam.)

māsmān spṛśādya vṛṣabhārdana hanta mugdhā

ghoro’suro’yam ayi kṛṣṇa tad apy ayaṁ gauḥ |

vṛtro yathā dvija ihāstv ayi[[1]](#footnote-2) niṣkṛtiḥ kiṁ

śuddhyed bhavāṁs tribhuvana-sthita-tīrtha-kṛcchrāt ||1||

kiṁ paryaṭāmi bhuvanāny adhunaiva sarvā

ānīya tīrtha-vitatīḥ karavāṇi tāsu |

snānaṁ vilokayata tāvad idaṁ mukundaḥ

procyaiva tatra kṛtavān bata pārṣṇi-ghātam ||2||

pātālato jalam idaṁ kila bhogavatyā

āyātam atra nikhilā api tīrtha-saṅghāḥ |

āgacchateti bhagavad-vacasā ta etya

tatraiva rejur atha kṛṣṇa uvāca gopīḥ ||3||

tīrthāni paśyata harer vacasā tavaivaṁ

naiva pratīma iti tā atha tīrtha-varyāḥ |

procuḥ kṛtāñjali-puṭā lavaṇābdhir asmi

kṣīrābdhir asmi śṛṇutāmara-dīrghikāsmi ||4||

śoṇo’pi sindhur aham asmi bhavāmi tāmra-

parṇī ca puṣkaram ahaṁ ca sarasvatī ca |

godāvarī ravisutā sarayūḥ prayāgo

revāsmi paśyata jalaṁ kuruta pratītim ||5||

snātvā tato harir atiprajagalbha eva

śuddhaḥ saro’py akaravaṁ sthita-sarva-tīrtham |

yuṣmābhir ātma-januṣīha kṛto na dharmaḥ

ko’pi kṣitāv atha sakhīr nijagāda rādhā ||6||

kāryaṁ mayāpy atimanohara-kuṇḍam ekaṁ

tasmād yadadhvam iti tad-vacanena tābhiḥ |

śrī-kṛṣṇa-kuṇḍa-taṭa-paścima-diśy amando

gartaḥ kṛto vṛṣabha-daitya-khurair vyaloki ||7||

tatrārdra-mṛṇ-mṛdula-gola-taṭīḥ prati sva-

hastoddhṛtā anatidūra-gatā vidhāya |

divyaṁ saraḥ prakaṭitaṁ ghaṭikā-dvayena

tābhir vilokya sarasaṁ smarate sma kṛṣṇaḥ ||8||

proce ca tīrtha-salilaiḥ paripūrayaitan

mat-kuṇḍataḥ sarasijākṣi sahālibhis tvam |

rādhā tadā na-na-na-neti jagād yasmāt

tvat-kuṇḍa-nīram uru-go-vadha-pātakāktam ||9||

āhṛtya puṇya-salilaṁ śata-koṭi-kumbhaiḥ

sakhy-arbudena sa mānasa-jāhnavītaḥ |

etat saraḥ sva-madhunā paripūrayāmi

tenaiva kīrtim atulāṁ tanavāni loke ||10||

kṛṣṇeṅgitena sahasitya samasta-tīrtha-

sakhyas tadīya-saraso dhṛta-divya-mūrtiḥ |

tuṣṭāva tatra vṛṣabhānu-sutāṁ praṇamya

bhaktyā kṛtāñjali-puṭaḥ sravad-asra-dhāraḥ ||11||

devi tvadīya-mahimānam avaita sarva-

śāstrārtha-vin na ca vidhir na haro na lakṣmīḥ |

kiṁ tv eka eva puruṣārtha-śiromaṇis tvat-

prasveda-mārjana-paraḥ svayam eva kṛṣṇaḥ ||12||

yaś cāru-yāvaka-rasena bhavat-padābjam

ārajya nūpuram aho nidadhāti nityaṁ |

prāpya tvadīya-nayanābja-taṭa-prasādaṁ

svaṁ manyate parama-dhanyatamaṁ prahṛṣyan ||13||

tasyājñayaiva sahasā vayam ājagāma

tat-pārṣṇi-ghāta-kṛta-kuñja-vare vasāmaḥ |

tvaṁ cet prasīdasi karoṣi kṛpā-kaṭākṣaṁ

tarhy eva tarṣa-viṭapī phalito bhaven naḥ ||14||

śrutvā stutiṁ nikhila-tīrtha-gaṇasya tuṣṭā

prāha sma tarṣamayi vedayateti rādhā |

yāma tvadīya-sarasīṁ saphalā bhavāma

ity eva no vara iti prakaṭaṁ tadocuḥ ||15||

āgacchateti vṛṣabhānu-sutā smitāsyā

provāca kānta-vadanābja-dhṛtākṣi-koṇā |

sakhyo’pitayaḥ kṛta-sammatayaḥ sukhābdhau

magnā virejur akhilā sthira-jaṅgamāś ca ||16||

prāpya prasādam atha te vṛṣabhānujāyāḥ

śrī-kṛṣṇa-kuṇḍa-gata-tīrtha-varāḥ prasahya |

bhittveva bhittam ativegata eva rādhā-

kuṇḍaṁ vyadhuḥ sva-salilaiḥ paripūrṇaṁ eva ||17||

proce hariḥ priyatame tava kuṇḍam etan

mat-kuṇḍato’pi mahimādhikam astu loke |

atraiva me salila-kelir ihaiva nityaṁ

snānaṁ yathā tvam asi tadvad idaṁ saro me ||18||

rādhābravīd aham api sva-sakhībhir etya

snāsyāmy ariṣṭa-śata-mardanam astu tasya |

yo’riṣṭa-mardana[[2]](#footnote-3)-sarasy uru-bhaktir atra

snāyād vasan mama sa eva mahā-priyo’stu ||19||

rāsotsavaṁ prakurute sma ca tatra[[3]](#footnote-4) rātrau

kṛṣṇāmbudaḥ kṛta-mahā-rasa-harṣa-varṣaḥ |

śrī-rādhikā-pravara-vidyud-alaṅkṛta-śrīs

trailokya-madhya-vitatī-kṛta-divya-kīrtiḥ ||20||

iti śrī-viśvanātha-cakravarti-viracitaṁ

rādhā-kuṇḍotpatti-varṇanaṁ

samāptam

--o)0(o--

1. ihāsty ayi [↑](#footnote-ref-2)
2. marśana [↑](#footnote-ref-3)
3. eva [↑](#footnote-ref-4)